Lucia Yar

PhDr. Lucia Yar, PhD (rod. Mrázová; * 15. máj 1987, Snina, ČSSR) je slovenská politická analytička, expertka na Európsku úniu a medzinárodnú bezpečnosť, bývalá novinárka a vysokoškolská pedagogička.

Vo voľbách do Európskeho parlamentu v júni 2024 bola ako nezávislá odborníčka za hnutie Progresívne Slovensko zvolená za europoslankyňu.

 Životopis 
Narodila sa v Snine a má rusínske a goralské korene. Vyštudovala Gymnázium v Snine, kde spoluzakladala najprv školský, neskôr mestský študentský parlament.

V roku 2009 získala titul bakalár z Katedry žurnalistiky na Filozofickej fakulte Univerzity Komenského v Bratislave (FiF UK).Lucia Yar, rod. Mrázová. In:  V magisterskom štúdiu pokračovala v odbore európske štúdiá na Fakulte sociálnych a ekonomických vied Univerzity Komenského (FSEV UK), ktoré ukončila v roku 2011 s červeným diplomom a cenou rektora.Lucia Mrázová. In: 

Študijné pobyty v oblasti medzinárodnej bezpečnosti a európskej integrácie absolvovala na Ghent University a University of Helsinki.

Rigoróznu prácu o aktivitách Európskej služby pre vonkajšiu činnosť obhájila v roku 2014 na FSEV UK.

Po štúdiách pôsobila v Európskej komisii na Riaditeľstve pre podnikanie a priemysel.

Od roku 2013, počas pôsobenia v tureckom Istanbule, začala písať populárny blog, za ktorý v roku 2014 získala ocenenie (3. miesto) Bloger roka.

Pod vedením doc. Oľgy Gyrfášovej absolvovala na FSEV UK v rokoch 2019 až 2021 aj doktorandské štúdium v odbore politické vedy. Vo výskume sa na prípadovej štúdii z Turecka venovala zastúpeniu žien v poloautoritárskych režimoch.

Od roku 2015 do roku 2017 pôsobila na Ministerstve obrany Slovenskej republiky ako poradkyňa štátneho tajomníka. V rokoch 2016 až 2019 spolupracovala a externe prednášala pre European Security and Defence College. V rokoch 2017 a 2023 bola externou prednášajúcou na FSEV UK.

Od roku 2017 bola najprv editorkou a následne šéfredaktorkou portálu o Európskej únii, Euractiv Slovensko. Venovala sa primárne zahraničnej a bezpečnostnej politike EÚ, transatlantickej bezpečnosti, jednotnému digitálnemu trhu EÚ, neskôr rovnoprávnosti a zastúpeniu žien. Ako politická analytička v rámci toho spolupracovala na viacerých národných a medzinárodných projektoch, podporovaných medzi inými aj z NATO, Ministerstva obrany SR, Ministerstva zahraničných vecí a európskych záležitostí SR, Európskeho parlamentu a Európskej komisie. Moderovala a ako analytička účinkovala aj v takmer stovke odborných panelov, zameraných na politiky EÚ. Ako komentátorka spolupracovala s RTVS, TA3, TV JOJ, Denník N, SME a ďalšími, najmä slovenskými médiami.

V roku 2019 bola jednou zo štvorice nominovaných v kategórii komentár v najprestížnejšej slovenskej cene v oblasti žurnalistiky, Novinárska cena. Nomináciu získala redakcia portálu EURACTIV Slovensko aj v roku 2021 v kategórii Cena Global Journalism. Redakciu nominovala v roku 2023 na Cenu inakosti aj Iniciatíva Inakosť v kategórii Médiá. Z redakcie odišla vo februári 2024.

Pred slovenskými parlamentnými voľbami v roku 2023 ako dobrovoľníčka viedla mediálnu časť kampane Zakrúžkuj ženu, ktorá získala podporu silnú celospoločenskú podporu, vrátane prezidentky Zuzany Čaputovej.

V marci 2024 ju ako odborníčku pozvalo hnutie Progresívne Slovensko na svoju kandidátsku listinu do európskych volieb. Kandidovala zo 6. priečky.

Je vydatá. 

 Práca v Európskom parlamente 
V júni 2024 bola zvolená za poslankyňu Európskeho parlamentu, kde pôsobí v piatich výboroch.

Vo výbore pre rozpočet (BUDG) zastáva funkciu podpredsedníčky a koordinátorky skupiny Renew Europe. Podieľa sa napríklad na príprave nového viacročného rozpočtu a tvorbe finančného nástroja SAFE. 

Vo výbore pre bezpečnosť a obranu (SEDE) sa venuje posilneniu obranných kapacít EÚ, ochrane infraštruktúry a podpore európskeho obranného priemyslu. Ako členka výboru pre práva žien a rodovú rovnosť (FEMM) je okrem iného spoluspravodajkyňou smernice o právach obetí.

Ako náhradníčka pôsobí aj vo výbore pre zahraničné veci (AFET) a výbore pre občianske slobody (LIBE).

V máji 2025 bola organizáciou Eulytix označená za najaktívnejšiu europoslankyňu.

 Publikačná činnosť 
 YAR, L. (2020). Kurdish Female Fighters in Syria during and after the Fight Against Isis: Emancipation as a Fundamental Motive for the Struggle in Northeast Syria. Defence & Strategy, 20(2):19-40. DOI: 10.3849/1802-7199.20.2020.02.019040. Dec 18, 2020
 YAR, L. (2020). Turkey in Crisis: Divergent Foreign Policy as a Cover-up for the Economic Crisis. In KINER, A. et. at. (Ed.) International Relations 2020: Current Issues of World Economy and Politics. (pp. 744752). Bratislava: Publishing Ekonóm. Dec 4, 2020
 YAR, L. (2016). Turkey in 2015: How Elections, Kurds and Neighbouring Conflict Shaped Turkey’s Security. In BÁTOR, P. & ONDREJCSÁK, R. (Ed.) Panorama of global security environment 20152016 (pp. 273275). Bratislava: STRATPOL.

 Referencie 

 Externé odkazy 
 Lucia Yar na webe Progresívneho Slovenska
 Lucia Yar na Twitteri (X)
 Lucia Yar – články na webe Euractiv.sk
 Lucia Yar – články na webe Denníka N

Kategória:Osobnosti zo Sniny
Kategória:Slovenskí publicisti
Kategória:Šéfredaktori periodík na Slovensku
Kategória:Slovenskí vysokoškolskí pedagógovia
Kategória:Slovenskí europoslanci (2024 – 2029)
Kategória:Vyučujúci na Fakulte sociálnych a ekonomických vied Univerzity Komenského v Bratislave
Kategória:Absolventi Fakulty sociálnych a ekonomických vied Univerzity Komenského v Bratislave
Kategória:Absolventi Filozofickej fakulty Univerzity Komenského v Bratislave